Polisie waarsku oor slenter wat huisrowers gebruikArgieffoto: SAPD/Facebook Konst. Peter Kareli, provinsiale polisiewoordvoerder van die Vrystaat, het gesê rowers besoek huise en doen hulle voor as elektrisiëns om toegang tot die eiendom te verkry. “Minstens twee huise is onlangs in twee afsonderlike voorvalle in die Vrystaat só beroof,” het Kareli gesê. Hy het gesê die eerste voorval het op 23 Mei omstreeks 11:14 in Bloemside in Heidedal plaasgevind. “Drie mans het toegang tot die huis verkry deur hulself as elektrisiëns voor te doen wat beweer het hulle moet aan ŉ elektrisiteitsboks werk. Toe hulle toegang tot die perseel gekry het, het hulle vuurwapens uitgepluk en op geld aangedring. Hulle het die slagoffer van kontant en selfone beroof.” Kareli het gesê die slagoffer het die polisie van die voorval ingelig en die verdagtes is kort daarna in Pholapark in Mangaung in hegtenis geneem. Die verdagtes moet binnekort in die Bloemfontein-landdroshof verskyn op aanklag van huisroof. In die tweede voorval, op 24 Mei in Parys, het vyf mans omstreeks 10:00 by ŉ huis in die dorp opgedaag. “Die slagoffer beweer die mans het glimbaadjies aangehad en gemaak of hulle elektrisiëns is. Die huishulp het die deur vir hulle oopgemaak, waarna hulle vuurwapens op haar gerig en haar hande met kabelbinders vasgebind het.” Die mans het die huis geplunder en onder meer met ŉ .38-rewolwer, juwele en klere gevlug. Die verdagtes is steeds soek. Die polisie ondersoek ŉ saak van huisroof met verswarende omstandighede. “Ons versoek alle huiseienaars om waaksaam te wees en ook om hul werkers in kennis te stel om geensins vreemdelinge op hul persele toe te laat sonder hul toestemming nie.” Kareli het gesê die “elektrisiëns” het soms nagemaakte briefhoofde van maatskappye wat hulle by hulle dra, so mense moet ekstra waaksaam wees en dadelik die polisie in kennis stel as iets verdags opgemerk word.